Solidariteit, AfriForum stuit vir eers toerisme-rassefondsMmamoloko Kubayi-Ngubane, die minister van toerisme (Foto verskaf deur Solidariteit) Die Pretoriase hooggeregshof het Maandag ŉ interdik aan Solidariteit en AfriForum toegestaan wat die uitbetaling van enige gelde vanuit die departement van toerisme se ekwiteitsfonds belet. Die twee organisasies het hulle op ŉ dringende basis tot die hof gewend nadat Mmamoloko Kubayi-Ngubane, die minister van toerisme, aangekondig het dat die Toerisme-ekwiteitsfonds (TEF), die departement se fonds vir die herstel van die toerismesektor, slegs toeganklik is vir mense wat vir swart ekonomiese bemagtiging (SEB) kwalifiseer. Pres. Cyril Ramaphosa en Kubayi-Ngubane het verlede jaar die TEF bekend gestel as ŉ instelling wat finansiering aan toerismeondernemings in swart besit verskaf tydens die Covid-19-inperking. Slegs ondernemings wat minstens 51% swart eienaarskap het, kwalifiseer vir lenings of toelae uit dié fonds. “Solidariteit verwelkom die feit dat die departement van toerisme se rassefonds gestuit is,” sê dr. Dirk Hermann, bestuurshoof van Solidariteit. “Die regering verkeer onder ŉ wanindruk dat ras alles troef en bo die wet verhewe is. Om ras as kriterium te gebruik om ŉ sektor te hervorm wat as gevolg van ŉ pandemie op sy knieë gedwing is, is moreel onregverdigbaar. Die pandemie diskrimineer teen niemand op grond van ras nie, maar tog word hierdie ramp deur die regering uitgebuit en word slegs SEB-sakeondernemings van fondse voorsien ten koste van gevestigde ondernemings van wit eienaars wat genoop word om hul deure te sluit.” Jacques Broodryk, veldtogtebestuurder by AfriForum, sê hierdie uitspraak is ŉ groot oorwinning teen die ANC-regering se institusionele rassisme teen minderhede. “Die rassistiese Toerismefonds bewys hoe ernstig die regering se rasse-ideologie-infeksie is, en die enigste immuunstelsel wat die regering se immorele rassediskriminasie kan beveg, is vreeslose burgerregte-waghonde soos AfriForum en Solidariteit.” Kubayi-Ngubane moet nou die besluit, om finansiering slegs aan toerismeondernemings in swart besit te verskaf, onder hersiening neem. Geen aansoeke vir die TEF mag intussen geprosesseer word nie en geen uitbetalings mag gemaak word nie hangende die uitslag van dié hersiening. Die ANC het vroeër Solidariteit en AfriForum se regsaksie teen die Toerisme-ekwiteitsfonds (TEF) as ŉ oorlogsverklaring teen “transformasie” en ŉ “inklusiewe ekonomie” bestempel.